
บทคัดย่อ
	บทนำ : การให้ยาระงับความรู้สึกผู้ป่วยผ่าตัดหัวใจและทรวงอก เป็นกระบวนการที่มีความซับซ้อนเสี่ยงสูง จำเป็นต้องอาศัยระบบเฝ้าระวังสัญญาณชีพและจอ Monitor ที่มีความพร้อมใช้งานตลอดเวลา จากอุบัติการณ์จอ Monitor สำหรับศัลยแพทย์ไม่แสดงผลเฉลี่ย 2 - 3 ครั้ง/เดือน แม้สามาถแก้ไขได้ก่อนให้ยาระงับความรู้สึกแต่สะท้อนถึงความไม่พร้อมของระบบอุปกรณ์และอาจนำไปสู่ความเสี่ยงต่อผู้ป่วยที่มารับบริการวิสัญญี โดยสาเหตุส่วนหนึ่งเกิดจากการกดทับสายสัญญาณจากล้อรถดมยาสลบ จึงพัฒนานวัตกรรม “ล้อปลอด สายรอด”ที่ออกแบบ ทดสอบในสภาพจำลอง และติดตั้งนำร่องในห้องผ่าตัดเพื่อเก็บข้อมูลผลลัพธ์ ซึ่งคาดว่าจะสามารถลดอุบัติการณ์ได้มากกว่าร้อยละ 80 ช่วยเพิ่มความพร้อมใช้งานของอุปกรณ์ ลดความเสี่ยงต่อผู้ป่วย และยกระดับคุณภาพการให้บริการวิสัญญี
	วัตถุประสงค์ : 1) เพื่อป้องกันการกดทับสายอุปกรณ์จากล้อรถดมยาสลบและลดการขัดข้องของระบบ Monitor  2) เพิ่มความพร้อมของอุปกรณ์วิสัญญีและความปลอดภัยของผู้ป่วยในระหว่างให้ยาระงับความรู้สึก 3) ป้องกันการเลื่อนผ่าตัดจากอุปกรณ์วิสัญญีไม่พร้อม
	วิธีการศึกษาพัฒนาสิ่งประดิษฐ์: เริ่มจากการวิเคราะห์ปัญหาและสาเหตุของการกดทับสายในอุปกรณ์วิสัญญี จากนั้นออกแบบอุปกรณ์โดยใช้ท่อ PVC ขนาดเหมาะสมกับล้อรถดมยาสลบ ดำเนินการตัดและปรับแต่งวัสดุให้เรียบ ปลอดภัย และเหมาะสมต่อการใช้งาน ติดตั้งอุปกรณ์กับล้อรถโดยไม่ดัดแปลงโครงสร้างหลักของรถดมยาสลบ และทดลองใช้งานในสถานการณ์จริงที่มีสายอุปกรณ์วางบนพื้น พร้อมบันทึกผล วิเคราะห์ และปรับปรุงเพื่อเพิ่มประสิทธิภาพให้เหมาะสมยิ่งขึ้น
	การทดสอบประสิทธิภาพสิ่งประดิษฐ์ : นวัตกรรมช่วยป้องกันการกดทับและถนอมสายอุปกรณ์ไม่ให้เสียหายจากการถูกล้อทับ การเคลื่อนย้ายรถดมยาสลบให้มีความราบรื่นและคล่องตัวยิ่งขึ้น 
	ประโยชน์การนำไปใช้ : ลดความเสี่ยงต่อความผิดพลาดทางการแพทย์ ช่วยยืดอายุการใช้งานและป้องกันความเสียหายของสายสัญญาณที่มีราคาสูงจากการถูกล้อทับ และลดปัญหาการเลื่อนผ่าตัดอันเนื่องมาจากอุปกรณ์ขัดข้อง เพิ่มความคล่องตัวในการเคลื่อนย้ายรถดมยาสลบ โดยนวัตกรรมมีต้นทุนต่ำ ติดตั้งง่าย ไม่ทำลายโครงสร้างหลักของรถ มีความคุ้มค่าและสามารถนำไปประยุกต์ใช้กับรถเข็นอุปกรณ์การแพทย์ชนิดอื่นๆ ได้อย่างแพร่หลาย
[bookmark: _GoBack]   สรุป : นวัตกรรม “ล้อปลอด สายรอด (Safe roll)” สามารถป้องกันการกดทับสายสัญญาณได้ร้อยละ 100 ส่งผลให้อุบัติการณ์หน้าจอ Monitor ไม่แสดงผลลดลงเป็นศูนย์ ส่งผลให้การเฝ้าระวังสัญญาณชีพเป็นไปอย่างต่อเนื่อง วัสดุที่หาได้ง่าย (PVC) ต้นทุนต่ำ แต่ช่วยยืดอายุการใช้งานสายอุปกรณ์ที่มีราคาสูง ลดค่าใช้จ่ายในการซ่อมบำรุง และลดภาระงานของบุคลากรในการจัดเก็บสายขณะเคลื่อนย้าย ส่งผลให้เกิดความพร้อมใช้งานของอุปกรณ์วิสัญญี (Equipment Readiness) ลดความเสี่ยงต่อการเลื่อนผ่าตัด และยกระดับมาตรฐานความปลอดภัยของผู้ป่วยสูงสุด (Patient Safety)  โดยได้รับระดับความพึงพอใจของผู้ใช้งานมากกว่าร้อยละ 95
